Það eitt að innsigli hafi ekki verið fullnægjandi leiðir ekki sjálfkrafa af sér að ógilda þurfi kosningar segir Hafsteinn Þór Hauksson lagaprófessor við Háskóla Íslands. Hann kom fyrir undirbúningsnefnd fyrir rannsóknir kjörbréfa í morgun.
Hafsteinn Þór Hauksson dósent við lagadeild Háskóla Íslands segir mörg álitamál varðandi málsmeðferð vegna rannsóknar kjörbréfa. Hann kom fyrir undirbúningsnefnd fyrir rannsókn kjörbréfa í morgun á opinn fund sem sent var beint frá.
Nefndinni hefur verið falið að staðfesta hvort kjörbréf landskjörstjórnar sem gefin voru út eftir þingkosningar séu gild. Jafnan er þetta fremur einfalt en öðru máli gegnir nú vegna talningar og meðhöndlunar kjörgagna í Norðvesturkjördæmi. Fimm frambjóðendur sem duttu út af þingi við endurtalningu í kjördæminu hafa kært kosningarnar.
Hafsteinn Þór Hauksson segir alls ekki sjálfsagt að fara í uppkosningu.
Ég held að það eitt að innsiglun hafi ekki verið fullnægjandi leiði ekki sjálfkrafa af sér að það þyrfti að ógilda kosningarnar að sýnt hefði verið fram á að það hefði áhrif á niðurstöðurnar. Það þyrfti eitthvað fleira til að koma og þá sérstaklega ef að sýnt þykir að hægt sé að leiða í ljós að átt hafi verið við kjörgögnin . Nú veit ég ekki hvaða sönnunargögn liggja fyrir um það eða hvort þið hafið haft aðgang að þeim eða hvernig það er. En ef að sýnt væri fram á það að gögnin eru í læstu herbergi sem er ekki innsiglað það er eitthvað eftirlit það eru myndbandsupptökur og svo framvegis sem gefa skýrlega til kynna að það hafi ekki verið átt við gögnin eða einhver möguleiki á því þá held ég að það myndi skipta miklu máli.
Unnt er að hlusta á allan fundinn á vef RÚV og einnig á vef Alþingis.
Það eitt að innsigli hafi ekki verið fullnægjandi, leiðir ekki sjálfkrafa af sér að ógilda þurfi kosningar segir dósent í lögum við Háskóla Íslands. Hann kom fyrir undirbúningsnefnd fyrir rannsóknir kjörbréfa í morgun. 